钦定古今图书集成/明伦汇编/官常典/第762卷 > 黄大鹏 王士和 胡上琛 熊纬
## 钦定古今图书集成/明伦汇编/官常典/第762卷 > 黄大鹏 王士和 胡上琛 熊纬

按《明外史郑为虹传》：“大鹏字文若，建阳人。崇祯十三
年进士，为义乌知县，有能声。唐王召为兵科给事中，
从至建宁，令与为虹共守仙霞岭，竟同死。时王在延
平，闻仙霞关失守，仓猝走汀州。守延平者为王士和，
从走汀州者为胡上琛、熊纬，皆以死事著。士和，字万
育，金谿人。崇祯中举于乡。南京既覆，江西亦被兵，士”
和避入闽，授吏部司务。疏陈时政阙失，凡数千言。唐
王刊赐文武诸臣，且召士和入对，嘉奖备至，擢兵部
主事。未一月，擢延平知府。八月，王走汀州，留兵部侍
郎曹履泰偕士和居守。俄警报叠至，士和召父老曰：
“吾虽一月郡守，当与城存亡。若等可速出，毋使数万
生灵尽膏斧锧。”众泣，士和亦泣。退入内署，谓友人曰：
“吾一介书生，数月而忝二千石，安敢偷生？”其友劝止
之，正色曰：“君子爱人以德，姑息何为！”从容正衣冠，闭
户投缳死。上琛，字席公，世袭福州右卫指挥使。好读
书，能诗。既袭职，复举武乡试。唐王时，官锦衣卫指挥。
迁署都督佥事，充御营总兵官，从至汀州。王被执，上
琛奔还福州，谓家人曰：“吾世臣，不可苟活。为我采毒
草来。妾刘年甫二十，愿同死上。”琛喜曰：“汝幼妇亦能
死邪？”遂整冠带，与妾拜辞天地祖宗，共饮药酒而卒。
纬，字文江，南昌人。崇祯十六年进士。授行人。两京既
覆，每饮酒，辄涕泗横流。友人语之曰：“昔狼瞫有言：‘吾
未获死所’。子既有志，曷求所乎？”乃赴延平，谒唐王，擢
给事中。寻扈行，至汀州。遘变，从官皆散，纬独死之。